獻百花洲圖上陳州晏相公
作者：范仲淹
朝代：宋

paragraphs: 穰下勝遊少，此洲聊入詩。
百花争窈窕，一水自漣漪。
潔白憐翹鷺，優游羡戲龜。
闌干紅屈曲，亭宇碧參差。
倒影澄波底，横煙落照時。
月明魚競躍，春静柳閑垂。
萬竹排霜仗，千荷卷翠旗。
菊分潭上近，梅比漢南遲。
岸鵲依人喜，汀鷗不我疑。
綵絲穿石節，羅襪踏青期。
素髪頻來醉，滄浪減去思。
步隨芳草遠，歌逐畫船移。
繪寫求真賞，緘藏獻已知。
相君那肯愛，家有鳯皇池。